2001/510/EY: Neuvoston päätös, tehty 25 päivänä kesäkuuta 2001, AKT—EY-kumppanuussopimuksen 96 artiklan mukaisesti käytyjen neuvottelumenettelyjen päättämisestä Norsunluurannikon kanssa



Virallinen lehti nro L 183 , 06/07/2001 s. 0038 - 0041



Neuvoston päätös, tehty 25 päivänä kesäkuuta 2001, AKT-EY-kumppanuussopimuksen 96 artiklan mukaisesti käytyjen neuvottelumenettelyjen päättämisestä Norsunluurannikon kanssa (2001/510/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Cotonoussa Beninissä 23 päivänä kesäkuuta 2000 allekirjoitetun AKT-EY-kumppanuussopimuksen sellaisena kuin sitä jo sovelletaan ennakoivasti AKT-EY-ministerineuvoston päätöksellä N:o 1/2000(1), ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen sellaisena kuin sitä sovelletaan väliaikaisesti 18 päivänä syyskuuta 2000 tehdyllä neuvostossa kokoontuneiden jäsenvaltioiden hallitusten edustajien päätöksellä(2), ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) AKT-EY-kumppanuussopimuksen 9 artiklassa tarkoitettuja olennaisia osia on rikottu, koska lokakuussa 2000 pidetyt presidentinvaalit ja joulukuussa 2000 pidetyt parlamenttivaalit eivät olleet riittävän avoimet ja koska koko demokratiaan siirtymisen ajan on esiintynyt väkivaltaisuuksia siviiliväestöä kohtaan. Sitoumuksia, jotka Norsunluurannikon viranomaiset tekivät 4 päivänä marraskuuta 1995 allekirjoitetun tarkistetun neljännen Lomén AKT-EY-yleissopimuksen 366 a artiklan mukaisesti vuoden 2000 tammi-kesäkuussa käydyissä neuvotteluissa, ei myöskään ole noudatettu(3). (2) Norsunluurannikon kanssa neuvoteltiin AKT-EY-kumppanuussopimuksen 96 artiklan mukaisesti 15 päivänä helmikuuta 2001, ja Norsunluurannikon viranomaiset tekivät tuolloin erityisiä sitoumuksia Euroopan unionin esiin tuomien ongelmien korjaamiseksi. (3) Tämän jälkeen on Euroopan unionin ja Norsunluurannikon hallituksen kesken käyty syvennettyä vuoropuhelua, ja edellä mainittujen sitoumusten noudattamiseksi on toteutettu joukko käytännön toimenpiteitä. Eräitä toimenpiteitä ei kuitenkaan ole vielä käytännössä pantu riittävästi täytäntöön, ON PÄÄTTÄNYT SEURAAVAA: 1 artikla Päätetään Norsunluurannikon kanssa AKT-EY-kumppanuussopimuksen 96 artiklan mukaisesti käydyt neuvottelut. 2 artikla Hyväksytään liitteenä olevassa kirjeluonnoksessa esitetyt toimenpiteet AKT-EY-kumppanuussopimuksen 96 artiklan 2 kohdan c alakohdassa tarkoitettuina aiheellisina toimenpiteinä. 3 artikla Tämä päätös tulee voimaan päivänä, jona se tehdään, ja sen voimassaolo päättyy 30 päivänä kesäkuuta 2002. Tämä päätös julkaistaan Euroopan yhteisöjen virallisessa lehdessä. Tehty Luxemburgissa 25 päivänä kesäkuuta 2001. Neuvoston puolesta Puheenjohtaja A. Lindh (1) EYVL L 317, 15.12.2000, s. 1. (2) EYVL L 317, 15.12.2000, s. 375. (3) EYVL L 156, 29.5.1998, s. 1. LIITE EHDOTUS KIRJEEKSI PÄÄMINISTERILLE JA KEHITYSASIOIDEN SUUNNITTELUMINISTERILLE Bryssel, ... Pascal AFFI N'GUESSAN Pääministeri ja kehitysasioiden suunnitteluministeri Abidjan Norsunluurannikko Arvoisa pääministeri, Euroopan unioni pitää Cotonoun sopimuksen 9 artiklan määräyksiä erittäin tärkeinä. Ihmisoikeuksien sekä demokratian ja oikeusvaltion periaatteiden noudattaminen, jolle AKT-EU-yhteistyö perustuu, ovat mainitun sopimuksen olennaisia osia ja tämän vuoksi suhteidemme perusta. Tämän vuoksi Euroopan unioni on seurannut tarkasti Norsunluurannikon siirtymistä demokratiaan varsinkin Norsunluurannikon viranomaisten tarkistetun neljännen Lomén yleissopimuksen 366 a artiklan mukaisissa neuvotteluissa helmikuussa 2000 tekemien sitoumusten kannalta. Tässä yhteydessä olemme erittäin huolestuneita lokakuussa 2000 pidettyjen presidentinvaalien ja joulukuussa 2000 pidettyjen parlamenttivaalien avoimuuden puutteesta sekä tuolloin tapahtuneista väkivaltaisuuksista. Euroopan unionin neuvosto päätti tässä tilanteessa 22 päivänä tammikuuta 2001 pyytää Norsunluurannikon viranomaisia neuvotteluihin tilanteen perusteellisesta arviointia ja sen parantamiseksi tarvittavien keinojen etsimistä varten. Neuvottelut käytiin Brysselissä 15 päivänä helmikuuta 2001. Niissä käsiteltiin useita perustavanlaatuisia kysymyksiä, ja Teillä oli tilaisuus esittää Norsunluurannikon viranomaisten näkemys ja arvio tilanteesta. Euroopan unioni pani merkille Teidän sitoumuksenne: - varmistaa, että poliittinen järjestelmä on avoinna kaikille suuntauksille, erityisesti takaamalla, että kaikki puolueet voivat osallistua kunnallisvaaleihin, ja takaamalla oikeuslaitoksen riippumattomuus ja puolueettomuus, - mahdollistaa sen, että kansallinen sovittelukomitea voi toimia aktiivisesti ja tehokkaasti maan viimeaikaisten eri ryhmittymien välisten ongelmien ratkaisemisessa, että sillä on riittävät toimintavalmiudet ja että hallitus noudattaa johdonmukaisesti sen antamia suosituksia, - antaa etusija perusteelliselle ja avoimelle siirtymävaiheen ja sotilashallinnon aikana tapahtuneiden väärinkäytösten tutkimiselle, - taata asevoimien puolueettomuus ja se, että ne kunnioittavat ihmisoikeuksia, - taata oikeuslaitoksen riippumattomuus ja puolueettomuus erityisesti oikeuslaitoksen korkeimpien virkojen täyttämisessä, - turvata sanan- ja erityisesti lehdistönvapaus, - tuomita julkisesti muukalaisvihan osoitukset ja mukauttaa kansalaisuuden ja oleskeluluvan myöntämiseen liittyviä hallinnollisia menettelyjä Norsunluurannikolla asuvien ulkomaalaisten aseman parantamiseksi, - käynnistää uudelleen kaikkien puolueiden kanssa käytävä vuoropuhelu. Lisäksi sovittiin, että kaikista esille tuoduista asioista käytäisiin syvennettyä vuoropuhelua Abidjanissa kolmen kuukauden ajan ja että tilannetta arvioitaisiin uudelleen tämän jakson päätyttyä. Säännöllisen ja syvennetyn vuoropuhelun prosessi Abidjanissa on nyt saatettu päätökseen. Siinä keskityttiin joukkoon Teidän itsenne ehdottamia toimenpiteitä, jotka voitaisiin toteuttaa antamienne sitoumusten täyttämiseksi Vuoropuhelussa kävi ilmi, että politiikkaan osallistuminen on yleisesti ottaen avautumassa kaikille mielipidesuuntauksille ja väestöryhmille. Norsunluurannikon viranomaiset ovat toteuttaneet eräitä tärkeitä toimenpiteitä. Panemme tyytyväisinä merkille erityisesti seuraavan: - on järjestetty kaikille poliittisille puolueille avoimet kunnallisvaalit, joihin puolueet myös osallistuivat, - on aloitettu vuoropuhelu kaikkien puolueiden kanssa, - on käynnistetty yleinen keskustelu kansallisesta sovinnosta ja resurssien myöntämisestä kansallisen sovittelukomitean toimintaa varten. Sovintoa koskeva kansallinen foorumi on tarkoitus järjestää heinäkuun 2001 puolivälissä, - on aloitettu oikeuskäsittelyt, jotka koskevat lokakuun 2000 presidentinvaaleja seuranneita vakavia ihmisoikeusloukkaustapauksia ja joulukuun 2000 parlamenttivaalien jälkeen ilman oikeudenkäyntiä vangittuja henkilöitä, - on perustettu kansallinen henkilörekisterivirasto, jonka toiminta on käynnistynyt, - poliisin pystyttämien epävirallisten pysyvien tiesulkujen lukumäärää on vähennetty huomattavasti, - kaikille puolueille on myönnetty esteetön pääsy valtion omistuksessa oleviin tiedotusvälineisiin. Nämä aloitteet ovat selkeä osoitus sellaisen prosessin käynnistymisestä, jonka tulisi johtaa maan poliittisen ja yhteiskunnallisen vakauden palauttamiseen. Seuraavat ongelmat ovat kuitenkin edelleen olemassa ja vaativat jatkuvaa seurantaa: - kansallisen sovinnon edistämiseksi erityisesti kansalliselta foorumilta odotetaan edelleen poliittisia aloitteita, - kaikkien puolueiden kanssa aloitettua vuoropuhelua on pidettävä yllä, - Norsunluurannikon perustettavien ylimpien tuomioistuinten tuomarien riippumattomuuden ja puolueettomuuden periaatteita kunnioittavia nimityksiä odotetaan yhä, - vuonna 2000 ja erityisesti loka- ja joulukuun 2000 äänestystilaisuuksien yhteydessä esiintyneiden väkivaltaisuuksien tutkinta ja oikeuskäsittely on aloitettava ja/tai sitä on kiirehdittävä järjestelmällisesti, ottaen huomioon Norsunluurannikon hallituksen avustamien kansainvälisten tutkimusten, muun muassa Yhdistyneiden Kansakuntien suorittaman tutkimuksen, raporteissa esitetyt suositukset, - sitoumus tuomita julkisesti muukalaisvihan osoitukset sekä mukauttaa kansalaisuuden ja oleskeluluvan myöntämiseen liittyviä hallinnollisia menettelyjä Norsunluurannikolla asuvien ulkomaalaisten aseman parantamiseksi sekä presidentti Gbagbon julkinen sitoutuminen tähän asiaan edellyttävät tuekseen käytännön lisätoimia, ja sitoumus olisi vahvistettava virallisella poliittisella julkilausumalla, joka koskee erityisesti sitä, ettei muukalaisvastaisia toimia suvaita, ja uusia hallintomenettelyjä. Tämän vuoden helmikuun 15 päivänä tehtyjen sitoumusten olisi aikanaan lisättävä poliittista vakautta, erityisesti antamalla kaikille poliittisille suuntauksille ja maassa asuville väestöryhmille mahdollisuus osallistua päätöksentekoon. Tämä prosessi on käynnistynyt tietyillä alueilla, mutta käytännön toimenpiteet ovat vielä tarpeen, jotta se vakiinnuttaisi asemansa Norsunluurannikon politiikassa, talouselämässä ja yhteiskunnassa. Nämä sitoumukset ja niiden toteutumisesta tällä hetkellä tehdyn arvion huomioon ottaen Euroopan unionin neuvosto on valmis päättämään AKT-EY-kumppanuussopimuksen 96 artiklan mukaisesti käydyt neuvottelut. Koska merkittäviin toimiin on jo ryhdytty, ja vaikka joidenkin sitoumusten täytäntöönpano tosin on vielä kesken, neuvosto on päättänyt aloittaa yhteistyön asteittain uudelleen hyväksymällä seuraavat toimenpiteet AKT-EY-kumppanuussopimuksen 96 artiklan 2 kohdan c alakohdassa tarkoitettuina aiheellisina toimenpiteinä: i) Neuvottelujen päätyttyä yhteistyö voidaan aloittaa uudelleen. Ensimmäiset maksut keskitetään sosiaalialaan, instituutioiden tukemiseen ja yksityissektoriin. Tuen antamista viranomaisten sitoumustensa toteuttamiseksi voidaan harkita. Teille toimitetaan yhdeksännen Euroopan kehitysrahaston (EKR) varojen kohdentamista koskeva ilmoitus, ja lisäksi aloitetaan valmistelut soveltamisvuosien 1998 ja 1999 Stabex-siirtoja koskevien 24 päivänä heinäkuuta ja 27 päivänä joulukuuta 2000 tehtyjen komission päätösten soveltamisalaan kuuluvien varojen käyttöön ottamiseksi. ii) Tilannetta arvioidaan uudelleen syyskuussa 2001. Heti kun sitoumusten toteuttamisessa todetaan tapahtuneen uutta merkittävää edistystä nykytilanteeseen verrattuna, apua laajennetaan asteittain, ja vuoden 1999 Stabex-varoilla voidaan toteuttaa muitakin toimia. iii) Kun tilannetta on arvioitu uudelleen tammikuussa 2002 ja todettu, että sitoumukset on pantu täytäntöön, yhteistyö jatkuu täysimääräisenä. Tällöin on sovittava erityisesti yhteistyöstrategiasta yhdeksännen EKR:n osalta sekä erityisistä rakennesopeutusvaroista köyhyyden vähentämiseen tähtäävän strategian yhteydessä. Seuraavien 3-4 vuoden aikana näihin tarkoituksiin voidaan varata EKR-varoja yhteensä korkeintaan 400 miljoonaa euroa. Julkishallinnon järjestelmien parantamisessa on, erityisesti Norsunluurannikon kanssa 7 päivänä syyskuuta 1999 allekirjoitetun pöytäkirjan mukaisesti, edistyttävä samanaikaisesti yhteistyöpolitiikan toteuttamisen kanssa. Euroopan unioni seuraa edelleen tarkoin tilannetta ja kansallisen sovitteluprosessin edistymistä. Toivomme, että kohdennettu ja syvennetty poliittinen vuoropuhelu Norsunluurannikon viranomaisten kanssa jatkuu. Kunnioittavasti, Komission puolesta ... Neuvoston puolesta ...